
Рецензията е изготвена на базата на предоставената ми дипломна работа.
Дипломната работа е написана на 35 страници основна част и общо 38 страници, в които са „Заключение“ и „Библиография“. Дипломната работа е добре конструирана в следните 7 раздела: Увод, Теоретична основа, Данни и предварителна обработка, Методология на анализа на ЕЕГ микросъстоянията и техните BOLD корелати, Резултати, Дискусия и Заключение. Работата е илюстрирана чрез 10 фигури и 1 таблица.
В глава 1 „Увод“ авторът разглежда актуалността и значимостта на темата, а именно все по-големия интерес към изследването на функционалната организация на мозъка и по-специално на неврофизиологичните механизми при епилепсията. Трябва да се отбележи, че епилепсията е едно от най-честите хронични неврологични заболявания с медицинско, социално и икономическо значение, което прави изследването в тази област изключително важно и перспективно. Описана е основната цел на изследването – да се анализира връзката между мозъчните микросъстояния в състояния на покой и промяната на BOLD сигнала, регистриран чрез комбинирано ЕЕГ-фЯМР изследване. Поставени са задачи, работна хипотеза и очаквания.   
В глава 2 „Теоретична основа“ авторът извършва детайлно описание на ЕЕГ метода, същността на мозъчните микросъстояния, тяхното количествено описание, ролята на фЯМР (BOLD техника), причини и предизвикателства при комбинирания анализ.
В глава 3 „Данни и предварителна обработка“ са представени използваните експериментални пациентски данни, ЕЕГ и фЯМР данни. Засегната е предварителната обработка на ЕЕГ и фЯМР сигналите посредством съответно BrainVision софтуер и софтуерен пакет FEAT и алгоритъм MCFLIRT.   
В глава 4 „Методология и анализ“ е извършен анализ на ЕЕГ микросъстоянията чрез последователност от методи – изчисляване на показателя Global Field Power, клъстеризация и получаване на томопографските карти, формиране на времевия ред на микросъстоянията и агрегиране към времевата разделителна способност на фЯМР. Дефинирани и изчислени са количествените показатели, които характеризират динамиката на микросъстоянията. Извършено е и моделиране на BOLD сигнала чрез общ линеен модел (General Linear Model), който се извършва независимо за всяко от четирите микросъстояния.
В глава 5 „Резултати“ са представени характеристиките на микросъстоянията, резултатите от статистическия анализ на GLM и анализ на размера на ефекта посредством различни статистически методи.
В глава 6 „Дискусия“ са отбелязани интерпретацията на основните резултати, направено е сравнение с други литературни данни по темата, както и са почени бъдещи насоки за продължаване работата в конкретната област.
Приносите на дипломанта са съществени, но към така представената дипломна работа имам следните забележки,  свързани с използването на терминологични грешки на моменти като “резолюция”, вместо “разделителна способност” и „период на повторение“, вместо „време на повторение“. Бих предложил уеднаквяване в една посока на англо-българската терминология, тъй като често в текста се срещат и двете форми.   
Към дипломанта имам следните три въпроса:
1. В какво се изразяват градиентния и балистокардиографски артефакт и как може да се редуцират/отстранят преди последващия анализ на ЕЕГ сигнала?
2. Осъществяването на фЯМР изследване обикновено включва редуване на период на покой и период на активация, през който пациентът осъществява задача или му се прилага стимулация (парадигма). Знаете ли, каква стимулация е прилагана на изследваната кохорта от пациенти за осъществяване на фЯМР изследването?
3. Прилага ли се подобно комбинирано изследване EEГ-фЯМР в България и планирате ли подобно проучване у нас и за други значими неврологични заболявания? 
В заключение, тези критични бележки не променят общото ми положително мнение за качествата на дипломната работа и приносите на дипломанта. 
Въз основа на изложените аргументи, ще гласувам убедено за присъждане на образователна-квалификационна степен бакалавър.

